Document ID: 31990R0474

*****
ΚΑΝΟΝΙΣΜΟΣ (ΕΟΚ) αριθ. 474/90 ΤΟΥ ΣΥΜΒΟΥΛΙΟΥ
της 22ας Φεβρουαρίου 1990
για την τροποποιήση, όσον αφορά την κατάργηση της κατάθεσης του δελτίου διέλευσης κατά τη διέλευση εσωτερικών συνόρων της Κοινότητας, του κανονισμού (ΕΟΚ) αριθ. 222/77 περί της κοινοτικής διαμετακομίσεως
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,
την πρόταση της Επιτροπής (1),
Σε συνεργασία με το Ευρωπαϊκό Κοινοβούλιο (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι ο κανονισμός (ΕΟΚ) αριθ. 222/77 (4), όπως τροποποιήθηκε τελευταία από τον κανονισμό (ΕΟΚ) αριθ. 1647/87 (5), προβλέπει ότι ο μεταφορέας υποχρεούται να παραδίδει δελτίο διεύλευσης στο τελωνείο εισόδου κάθε κράτους μέλους του οποίου το έδαφος χρησιμοποιείται για κάποια πράξη κοινοτικής διαμετακόμισης· ότι ό ίδιος κανονισμός προβλέπει ότι το δελτίο διέλευσης έχει ως σκοπό να επιτρέψει, σε περίπτωση μη προσκομίσεως των εμπορευμάτων στο τελωνείο προορισμού, τη στήριξη του τεκμηρίου με το κράτος μέλος όπου σημειώθηκε η παρατυπία και όπου πρέπει να εισπραχθούν οι απαιτούμενες επιβαρύνσεις·
ότι, κατά τη σύνοδο του Ευρωπαϊκού Συμβουλίου που πραγματοποιήθηκε στο Μιλάνο στις 28 και 29 Ιουνίου 1985, η Επιτροπή παρουσίασε τη Λευκή Βίβλο για την ολοκλήρωση της εσωτερικής αγοράς της Κοινότητας, προσδιορίζοντας την πραγματοποίησή της για το τέλος του 1992· ότι το Ευρωπαϊκό Συμβούλιο συμφώνησε μ' αυτό το στόχο·
ότι η εν λόγω Λευκή Βίβλος προβλέπει ακριβώς ως ενδιάμεσο στάδιο τη θέσπιση πρόσθετων μέτρων απλούστευσης στα εσωτερικά σύνορα της Κοινότητας και, για το λόγο αυτό, ορίζει την κατάργηση της υποχρέωσης κατάθεσης του δελτίου διέλευσης ως πρώτο σημείο του χρονοδιαγράμματος των ενεργειών για την ολοκλήρωση της εσωτερικής αγοράς το 1992·
ότι η κατάργηση του δελτίου διέλευσης στα εσωτερικά σύνορα καθιστά αναγκαία την προσαρμογή του νομικού μηχανισμού για τον καθορισμό του ποσού των απαιτητών επιβαρύνσεων στην περίπτωση μη προσκομίσεως των εμπορευμάτων στο τελωνείο προορισμού και του κράτους μέλους που είναι αρμόδιο για την είσπραξή τους·
ότι η κατάργηση του δελτίου διέλευσης για τις ενδοκοινοτικές συναλλαγές δεν οδηγεί στην εκ νέου επιβολή του υπό άλλη μορφή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 222/77 τροποποιείται ως εξής:
1. Στο άρθρο 22, η παράγραφος 1 αντικαθίσταται από το ακόλουθο κείμενο:
«1. Ο μεταφορέας καταθέτει το δελτίο διέλευσης μόνον:
α) σε κάθε τελωνείο εξόδου από την Κοινότητα, όταν η αποστολή εγκαταλείπει το έδαφος της Κοινότητας κατά την ενέργεια κοινοτικής διαμετακόμισης μέσω συνόρων μεταξύ κρτους μέλους και τρίτης χώρας·
β) σε κάθε τελωνείο διέλευσης κατά την είσοδο στην Κοινότητα, όταν τα εμπορεύματα διήλθαν από το έδαφος τρίτης χώρας.
Το υπόδειγμα του δελτίου διέλευσης που απαιτείται σε περίπτωση χρησιμοποιήσεως του εδάφους τρίτης χώρας κατά τη διαμετακόμιση καθορίζεται σύμφωνα με τη διαδικασία του άρθρου 57.»
2. Το άρθρο 36 τροποποιείται ως εξής:
α) στην παράγραφο 2, το στοιχείο δ) διαγράφεται·
β) προστίθεται η ακόλουθη παράγραφος 3:
«3. Όταν η αποστολή δεν προσκομιστεί στο τελωνείο προορισμού και ο τόπος όπου σημειώθηκε η παράβαση ή η παρατυπία δεν μπορεί να προσδιοριστεί, θεωρείται ότι η εν λόγω παράβαση ή παρατυπία διαπράχθηκε:
- στο κράτος μέλος στο οποίο υπάγεται το τελωνείο αναχώρησης ή
- στο κράτος μέλος στο οποίο υπάγεται το τελωνείο διέλευσης κατά την είσοδο στην Κοινότητα και στο οποίο κατατέθηκε το δελτίο διέλευσης,
εκτός αν, εντός προθεσμίας που θα καθοριστεί, προσκομισθεί απόδειξη κατά την κρίση των αρμόδιων αρχών για την κανονικότητα της πράξης διαμετακόμισης ή τον τόπο όπου πράγματι διαπράχθηκε η παράβαση ή η παρατυπία.
Στην περίπτωση που, ελλείψει μιας τέτοιας αποδείξεως, η εν λόγω παράβαση ή παρατυπία θεωρείται ότι σημειώθηκε στο κράτος μέλος αναχώρησης ή στο κράτος μέλος εισόδου, όπως προβλέπεται στη δεύτερη περίπτωση, οι δασμοί και οι λοιπές επιβαρύνσεις σχετικά με τα εν λόγω εμπορεύματα εισπράττονται από αυτό το κράτος μέλος σύμφωνα με τις νομοθετικές, κανονιστικές και διοικητικές διατάξεις του.
Αν, πριν από την παρέλευση της τριετούς προθεσμίας που αρχίζει κατά την ημερομηνία καταχώρησης της διασάφησης Τ1, έχει προσδιορισθεί το κράτος μέλος όπου διαπράχθηκε η προαναφερθείσα παράβαση ή παρατυπία, αυτό το κράτος μέλος προβαίνει σύμφωνα με τις νομοθετικές, κανονιστικές και διοικητικές διατάξεις του στην είσπραξη των δασμών και λοιπών επιβαρύνσεων (εκτός από τους εισπραχθέντες, σύμφωνα με το δεύτερο εδάφιο, δυνάμει των ιδίων πόρων της Κοινότητας) που έχουν σχέση με τα εν λόγω εμπορεύματα. Στην περίπτωση αυτή, ευθύς ως προσκομισθεί η απόδειξη εισπράξεως, επιστρέφονται οι δασμοί και λοιπές επιβαρύνσεις που είχαν εισπραχθεί αρχικά (εκτός από τους εισπραχθέντες δυνάμει των ιδίων πόρων της Κοινότητας).
Η εγγύηση, με την κάλυψη της οποίας πραγματοποιήθηκε η ενέργεια της διέλευσης, ελευθερώνεται μόνο στο τέλος της προαναφερθείσας τριετούς προθεσμίας ή, ενδεχομένως, μετά την καταβολή των δασμών και λοιπών επιβαρύνσεων που εφαρμόζονται στο κράτος μέλος όπου διαπράχθηκε η παράβαση ή παρατυπία.
Τα κράτη μέλη θεσπίζουν τις αναγκαίες διατάξεις για την καταπολέμηση των παραβάσεων ή παρατυπιών και την επιβολή αποτελεσματικών κυρώσεων.»
3. Στο άρθρο 42 η παράγραφος 3 αντικαθίσταται από το ακόλουθο κείμενο:
«3. Στις περιπτώσεις κατά τις οποίες σύμφωνα με το άρθρο 22 παράγραφος 1 πρέπει να παραδοθεί δελτίο διελεύσεως, οι καταχωρήσεις των οργανισμών των σιδηροδρόμων αντικαθιστούν τα δελτία διελεύσεως.»
4. Το άρθρο 57 αντικαθίσταται από το ακόλουθο κείμενο:
«Άρθρο 57
Βάσει της διαδικασίας που ορίζεται στο άρθρο 17 του κανονισμού (ΕΟΚ) αριθ. 678/85 (*) θεσπίζονται οι αναγκαίες διατάξεις:
α) για την εκτέλεση του παρόντος κανονισμού, εκτός από τα άρθρα 1, 5, 6, 20, 21, 22, 26 έως 31, 33, 36 παράγραφοι 1 και 2, 37 και 40·
β) για τη ρύθμιση του καθεστώτος κοινοτικής διαμετακόμισης ενόψει της εφαρμογής ορισμένων κοινοτικών μέτρων που συνεπάγονται τον έλεγχο της χρήσης ή του προορισμού των εμπορευμάτων που διέπονται από το εν λόγω καθεστώς·
γ) για την απλούστευση των διατυπώσεων που αφορούν τις διαδικασίες της κοινοτικής διαμετακόμισης, κυρίως της εσωτερικής, ή για την προσαρμογή τους στις απαιτήσεις που αφορούν καθορισμένα εμπορεύματα.
(*) ΕΕ αριθ. L 79 της 21. 3. 1985, σ. 1.»
Άρθρο 2
Ο παρών κανονισμός αρχίζει να ισχύει την 1η Ιουλίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Φεβρουαρίου 1990.

Labels: 2